Document ID: 32009D0563

ODLOČBA KOMISIJE
z dne 9. julija 2009
o določitvi okoljskih meril za podeljevanje znaka za okolje Skupnosti obutvenim izdelkom
(notificirano pod dokumentarno številko C(2009) 5612)
(Besedilo velja za EGP)
(2009/563/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 1980/2000 Evropskega parlamenta in Sveta z dne 17. julija 2000 o spremenjenem sistemu Skupnosti za podeljevanje znaka za okolje (1) in zlasti drugega pododstavka člena 6(1) Uredbe,
po posvetovanju z Odborom Evropske unije za znak za okolje,
ob upoštevanju naslednjega:
(1)
Po Uredbi (ES) št. 1980/2000 se znak Skupnosti za okolje lahko podeli proizvodu z značilnostmi, ki mu omogočajo, da znatno prispeva k izboljšanju glede ključnih okoljskih vidikov.
(2)
Uredba (ES) št. 1980/2000 določa, da se posamezna merila za podelitev znaka za okolje, oblikovana na podlagi meril, ki jih pripravi Odbor Evropske unije za znak za okolje, določijo po skupinah proizvodov.
(3)
Določa tudi, da se pregled meril za podelitev znaka za okolje ter zahtev za ocenjevanje in preverjanje, ki se nanje nanašajo, izvede pravočasno, pred iztekom veljavnosti meril, določenih za zadevno skupino proizvodov.
(4)
V skladu z Uredbo (ES) št. 1980/2000 je bil izveden pravočasni pregled okoljskih meril in s tem povezanih zahtev za ocenjevanje in preverjanje, ki jih je določila Odločba Komisije 2002/231/ES z dne 18. marca 2002 o določitvi okoljskih meril za podeljevanje znaka za okolje Skupnosti obutvenim izdelkom in o spremembi Odločbe 1999/179/ES (2). Ta ekološka merila ter z njimi povezane zahteve za ocenjevanje in preverjanje veljajo do 31. marca 2010.
(5)
Na podlagi tega pregleda je primerno spremeniti opredelitev skupine proizvodov in določiti nova okoljska merila, da se upoštevata znanstveni in tržni napredek.
(6)
Okoljska merila ter povezane zahteve za ocenjevanje in preverjanje bi morale veljati štiri leta od datuma sprejetja te odločbe.
(7)
Zato je treba Odločbo 2002/231/ES nadomestiti.
(8)
Izdelovalcem obutve, ki so za svoje izdelke dobili znak za okolje za obutvene izdelke po merilih iz Odločbe 2002/231/ES, se omogoči prehodno obdobje, da bodo imeli dovolj časa za prilagoditev izdelkov spremenjenim merilom in zahtevam. Izdelovalcem se omogoči predložitev vlog na podlagi meril iz Odločbe 2002/231/ES ali na podlagi meril iz te odločbe do prenehanja veljavnosti navedene odločbe.
(9)
Ukrepi, predvideni s to odločbo, so v skladu z mnenjem odbora, ustanovljenega na podlagi člena 17 Uredbe (ES) št. 1980/2000 -
SPREJELA NASLEDNJO ODLOČBO:
Člen 1
Skupina proizvodov „obutveni izdelek“ vsebuje vse obutvene artikle za zaščito ali pokrivanje stopal, s pritrjenim zunanjim podplatom, ki prihaja v stik s tlemi. Obutveni izdelek ne sme vsebovati nobenih električnih ali elektronskih sestavnih delov.
Člen 2
Da se obutvenemu izdelku podeli znak Skupnosti za okolje na podlagi Uredbe (ES) št. 1980/2000, mora ta spadati v skupino proizvodov „obutveni izdelki“ in biti v skladu z merili iz Priloge k tej odločbi.
Člen 3
Okoljska merila za skupino proizvodov „obutveni izdelki“ ter s tem povezane zahteve za ocenjevanje in preverjanje veljajo štiri leta od datuma sprejetja te odločbe.
Člen 4
Za administrativne namene se skupini proizvodov „obutveni izdelki“ dodeli kodna številka „017“.
Člen 5
Odločba 2002/231/ES se razveljavi.
Člen 6
1. Pri vlogah za podelitev znaka za okolje za proizvode, ki spadajo v skupino proizvodov obutveni izdelki, za katere je bil vložen zahtevek pred datumom sprejetja te odločbe, se opravi ocenjevanje v skladu s pogoji iz Odločbe 2002/231/ES.
2. Pri vlogah za dodelitev znaka za okolje za proizvode, ki spadajo v skupino proizvodov obutveni izdelki, za katere je bil vložen zahtevek od datuma sprejetja te odločbe, vendar najpozneje do 31. marca 2010, se upoštevajo merila bodisi iz Odločbe 2002/231/ES bodisi iz te odločbe.
Te vloge se ocenjujejo v skladu z merili, na katerih temeljijo.
3. Če je znak za okolje podeljen na podlagi vloge, ocenjene po merilih iz Odločbe 2002/231/ES, se lahko ta znak za okolje uporablja 12 mesecev od datuma sprejetja te odločbe.
Člen 7
Ta odločba je naslovljena na države članice.
V Bruslju, 9. julija 2009

Labels: 3
7
1